Иван Вазов
Друг век

chitanka.info

В час жесток живея ази.

Рекоха ми: — Що не пееш?

В песнята се сила пази

и вълшебство — ти немееш!

Песнята е дар небесни,

чудо върши над сърцата,

някога Орфей чрез песни

в звяра будял добротата.

— Вярвам, братя, във Орфея

и във силата на звука;

но във други век живея:

чудеса не стават тука.

Песните и днес са властни

да покъртят, разтревожат

даже тез скали безгласни —

но сърцата — те не можат!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.